郊廟歌辭 享太廟樂章 大明舞
作者：魏徵、褚亮
朝代：唐

paragraphs: 五紀更運，三正遞升。
勛華既沒，禹湯勃興。
神武命代，靈睠是膺。
望雲彰德，察緯告徵。
上紐天維，下安地軸。
徵師涿野，萬國咸服。
偃伯靈臺，九官允穆。
殊域委賮，懷生介福。
大禮既飾，大樂已和。
黑章擾囿，赤字浮河。
功宣載籍，德被詠歌。
克昌厥後，百祿是荷。